URDHËR
Nr. 184, datë 17.6.2020

PËR PËRCAKTIMIN E RREGULLAVE PËR KUSHTET DHE PROCEDURAT E VENDOSJES SË GJOBAVE DHE MASËN E TYRE PËR SHKELJET NË AKTIVITETET NË SEKTORIN E GAZIT NATYROR

Në mbështetje të pikës 4, të nenit 102, të Kushtetutës, të pikës 1, germa “b”, të pikës 3, të nenit 106 dhe të pikës 3, të nenit 116, të ligjit nr. 102/2015, datë 23.9.2016, “Për sektorin e gazit natyror”, të ndryshuar, të pikës 3, të kreut VI, të vendimit nr. 573, datë 3.10.2018, të Këshillit të Ministrave “Për miratimin e rregullave dhe të procedurave në ushtrimin e funksioneve mbikëqyrëse në sektorin e gazit natyror të ministrisë përgjegjëse për energjinë”, si dhe të pikave 5 dhe 6, të kreut III, të vendimit nr. 410, datë 13.5.2015, të Këshillit të Ministrave “Për krijimin, organizimin dhe funksionimin e Inspektoratit Shtetëror Teknik dhe Industrial”,

URDHËROJ:

Neni 1
Qëllimi

Qëllimi i këtyre rregullave është të sigurojnë kryerjen e aktivitetit të ndërtimit, mirëmbajtjes dhe shfrytëzimit të objekteve të gazit, të pajisjeve dhe të linjave, përfshirë edhe linjat direkte, si dhe kontrollin e cilësisë së gazit të shpërndarë për konsumatorët, në përputhje me rregulloret dhe aktet, standardet, normat e përgjithshme teknike dhe standardet e cilësisë, në objektet dhe instalimet që shërbejnë për transportin, shpërndarjen dhe depozitimin e gazit natyror, si dhe të terminaleve të gazit natyror të lëngëzuar, por edhe të objekteve të tjera të gazit, në përputhje me përcaktimet e ligjit nr. 102/2015, datë 23.9.2016, “Për sektorin e gazit natyror”, të ndryshuar, të pikës 3, të kreut VI, të VKM-së nr. 573, datë 3.10.2018, “Për miratimin e rregullave dhe të procedurave në ushtrimin e funksioneve mbikëqyrëse në sektorin e gazit natyror të ministrisë përgjegjëse për energjinë”, të pikave 5 dhe 6, të kreut III të VKM-së nr. 410, datë 13.5.2015, “Për krijimin, organizimin dhe funksionimin e Inspektoratit Shtetëror Teknik dhe Industrial”, si dhe të rregulloreve teknike të miratuara nga organet përkatëse, në mënyrë që të garantohet siguria teknike dhe siguria e jetës dhe e pronës në aktivitetet e subjekteve që operojnë në këtë sektor.
Në funksion të garantimit të një tregu me furnizim të sigurt, të qëndrueshëm dhe konkurrues, i cili ka në objekt dhe kujdeset edhe për mbrojtjen e mjedisit, Inspektorati Shtetëror Teknik dhe Industrial (ISHTI) në rastet e vendosjes së penaliteteve aplikon procedura të njëjta dhe transparente për të licencuarit në sektorin e gazit natyror apo subjektet e tjera që ndërtojnë dhe operojnë objekte të gazit natyror përfshirë edhe linjat direkte.

Neni 2
Objekti i rregullores

Këto rregulla përcaktojnë kushtet dhe procedurat e aplikimit të gjobave, metodologjinë e konstatimit e të përcaktimit të gjobave që vendosen, për të licencuarit në sektorin e gazit natyror, si dhe për subjektet që ndërtojnë dhe operojnë linja direkte, në rastet e shkeljeve të ndëshkueshme me gjobë nga ISHTI-ja.
Subjektet juridike, që kryejnë aktivitete të transportit të gazit natyror, të shpërndarjes së gazit natyror, të depozitimit të gazit natyror, si dhe të trajtimit të gazit natyror në terminalet e gazit natyror të lëngëzuar, janë të detyruara të shfrytëzojnë dhe të mirëmbajnë objektet e gazit në pajtim me rregullat teknike dhe standardet që mbulon veprimtarinë që ata kryejnë, kushtet për mbrojtjen nga zjarri dhe shpërthimet, si dhe kushtet për mbrojtjen e mjedisit, të përcaktuara në ligje dhe në rregullore të tjera.

Neni 3
Përkufizime

Në këtë rregullore, termat e mëposhtëm kanë këto kuptime:
1. “Ligj” do të thotë ligji nr. 102/2015 “Për sektorin e gazit natyror”, i ndryshuar.
2. “Komisioni i Ankimit” do të thotë një organizëm i krijuar pranë ISHTI-së, përbërja dhe funksioni i të cilit përcaktohen në urdhrin përkatës të ministrit, sikurse shprehet në pikat 5 dhe 6, të VKM-së nr. 410, datë 13.5.2015, “Për krijimin, organizimin dhe funksionimin e Inspektoratit Shtetëror Teknik dhe Industrial”.
3. “ISHTI” do të thotë Inspektorati Shtetëror Teknik dhe Industrial, në rolin e inspektoratit shtetëror përgjegjës për sektorin e gazit natyror.
4. “Licencë” do të thotë një e drejtë e dhënë nga organizmat shtetërorë (Enti Rregullator i Energjisë, ERE), një subjekti juridik për ushtrimin e një veprimtarie në sektorin e gazit natyror në përputhje me dispozitat që kërkohen nga ligji nr. 102/2015 “Për sektorin e gazit natyror”, i ndryshuar, si dhe procedurave të licencimit nga organet përgjegjëse.
5. “I licencuar” do të thotë një subjekt juridik i pajisur me një licencë të dhënë për të operuar në sektorin e gazit natyror.
6. “Procedurë” do të thotë një tërësi e veprimeve në zbatim të legjislacionit në fuqi, të kryera nga ISHTI-ja apo të licencuarit, si dhe subjektet e tjera që ndërtojnë dhe operojnë objekte të gazit natyror përfshirë edhe linjat direkte.
7. “Person i interesuar” do të thotë çdo subjekt juridik i licencuar apo person çfarëdo që merr shërbim apo kryen aktivitet në sektorin e gazit natyror.

Neni 4
Inspektorati Shtetëror Teknik dhe Industrial dhe inspektorët që kryejnë mbikëqyrjen inspektuese në objektet, instalimet dhe veprimtaritë e sektorit të gazit natyror

1. Inspektorati Shtetëror Teknik dhe Industrial (ISHTI), në rolin e inspektoratit shtetëror përgjegjës për sektorin e gazit natyror, është strukturë përgjegjëse për inspektimin, për zbatimin dhe për përmbushjen e kërkesave ligjore dhe nënligjore në fushën e sigurisë të punës në veprimtarinë e sektorit të gazit natyror, përfshi transmetimin, shpërndarjen, depozitimin, trajtimin e gazit natyror të lëngëzuar, si dhe ndërtimin e operimin e infrastrukturës të gazit natyror, sipas legjislacionit dhe përcaktimeve të ligjit nr. 102/2015, datë 23.9.2015, “Për sektorin e gazit natyror”, të ndryshuar, në përputhje me rregullat dhe specifikimet teknike të miratuara me aktet përkatëse të Këshillit të Ministrave në respektim të përcaktimeve të pikës 1, të nenit 10, të ligjit nr. 102/2015, datë 23.9.2015, të ndryshuar.
2. Inspektori që do të kryejë mbikëqyrjen inspektuese për zbatimin dhe përmbushjen e kërkesave të akteve ligjore dhe nënligjore në objektet, instalimet dhe veprimtaritë e sektorit të gazit natyror, është i pavarur në punën e tij në kuadër të kompetencave të përcaktuara me ligj dhe me rregulloret e tjera dhe është personalisht përgjegjës për punën e tij. Inspektori duhet të zotërojë kartën e identifikimit të inspektorit që kryen inspektim në sektorin e gazit, sipas urdhrit të ministrit nr. 170, datë 8.6.2020, “Për miratimin e formës dhe përmbajtjes së kartës së identifikimit për inspektorin që kryen inspektim teknik në sektorin e gazit natyror”.

Neni 5
Fillimi e inspektimit të shkeljeve

1. ISHTI-ja mund të fillojë një procedurë inspektimi për vendosje gjobe, në rastet kur:
a) gjatë kryerjes së inspektimeve;
b) ka marrë dijeni për një shkelje;
c) vihet në dijeni nga një i licencuar tjetër apo nga një subjekt i interesuar për një shkelje;
d) ka dyshimin e arsyeshëm se janë shkelur kushtet e licencës apo lejeve të tjera për ndërtimin dhe operimin e objekteve të gazit natyror përfshirë edhe linjat direkte.
2. Në çdo rast fillimi i inspektimit vendoset me urdhër të kryeinspektorit të ISHTI-së.

Neni 6
Inspektimi fillestar

1. ISHTI-ja nuk mund të vendosë për fillimin e një procedure për vendosje gjobe, nëse shkelja e pretenduar apo e konstatuar pas hetimit rezulton se ka më shumë se 5 vjet që ka ndodhur.
2. Në çdo rast që stafi teknik, i cili ka kryer hetimin, konstaton një nga shkeljet e parashikuara në nenet 10, 11, 12, të ligjit nr. 102/2015, datë 23.9.2015, “Për sektorin e gazit natyror”, të ndryshuar, do të përgatisë një informacion/relacion të detajuar mbi shkeljen/et e konstatuara dhe propozimin për fillimin e procedurës për vendosje gjobe ndaj të licencuarit.
3. Vendimi për të filluar procedurën e vendosjes së gjobës ndaj një të licencuari apo një subjekti tjetër që ndërton dhe operon objekte të gazit natyror përfshirë edhe linjat direkte, do t’i njoftohet atij, brenda 5 ditëve pune nga marrja e vendimit nga inspektori.

Neni 7
Shkelja e kryer dhe pasojat

1. Për efekt të llogaritjes së rëndësisë së shkeljes së kryer, vlerës së gjobës, pasojat që kanë ardhur nga veprimi apo mosveprimi i të licencuarit apo i subjektit tjetër, që ndërton dhe operon objekte të gazit natyror, përfshirë edhe linjat direkte, ato do të konsiderohen të nivelit të ulët, mesatar apo të lartë, gjë për të cilën do të merret për bazë:
a) përfitimi financiar, i realizuar nga i licencuari apo nga subjekti tjetër që ndërton dhe operon objekte të gazit natyror, përfshirë edhe linjat direkte, i cili do të llogaritet mbi bazën e raportit të të ardhurave të përfituara me të ardhurat vjetore të vitit paraardhës të të licencuarit;
b) numri i klientëve të përfshirë dhe dëmi i shkaktuar në palë të treta.

Neni 8
Vendosja e gjobave dhe masa e gjobës

1. Nëse subjektet gjatë inspektimit nuk përmbushin detyrimet për riparimin e parregullsive dhe të mangësive brenda afatit të përcaktuar, ISHTI-ja ushtron zbatimin e penaliteteve ndaj tyre.
Çdo i licencuar apo subjekt tjetër, që ndërton dhe operon objekte të gazit natyror, përfshirë edhe linjat direkte, mund të jetë subjekt i ndëshkimit nga ISHTI-ja për një ose më shumë nga shkeljet e kryera prej tij si më poshtë.
2. Moszbatim i dispozitave të ligjit nr. 102/2015, datë 23.9.2015, “Për sektorin e gazit natyror”, të ndryshuar, dënohet me gjobë sipas përcaktimeve të germës “b”, të pikës 1, të këtij neni.
3. Për të gjitha shkeljet e sipërpërmendura, ISHTI-ja e njofton subjektin jo më shumë se 60 ditë nga mbajtja e procesverbalit të inspektimit.
a) Njoftimi për vendosjen e gjobës do të përmbajë:
- shkeljen e konstatuar;
- masën e gjobës së propozuar;
- identitetin e të licencuarit apo të subjektit tjetër që ndërton dhe operon objekte të gazit natyror përfshirë edhe linjat direkte;
- dokumentacionin provues ku mbështetet vendosja e gjobës;
- të drejtën e të licencuarit apo të subjektit tjetër që ndërton dhe operon objekte të gazit natyror përfshirë edhe linjat direkte, për të kthyer përgjigje brenda 10 ditëve kalendarike, nga marrja në dijeni, si dhe paraqitjen e argumenteve dhe çdo dokumentacioni shkresor mbështetës në funksion të përgjigjes së tyre apo për qëllime të aplikimit të rrethanave lehtësuese. 
b) I licencuari apo subjekti tjetër, që ndërton dhe operon objekte të gazit natyror përfshirë edhe linjat direkte, ka të drejtë që brenda këtij afati të kërkojë zhvillimin e një seance dëgjimore për të bërë sqarimet e duhura.
4. ISHTI-ja do të përcaktojë vlerën e gjobës brenda kufirit maksimal dhe minimal të vendosur në ligj. Shkalla e shkeljes, që do të përcaktojë edhe masën e gjobës, do të përcaktohet sipas kritereve të mëposhtme:
a) rrethanat e kryerjes së shkeljes;
b) nëse subjekti i licencuar rezulton i dënuar administrativisht më parë;
c) rëndesa e shkeljes së kryer;
ç) pasojat që kanë ardhur nga veprimi apo mosveprimi për sa i përket ndikimit në tregun e gazit dhe dëmit ndaj të tretëve;
d) nëse subjekti i licencuar është dënuar më parë për të njëjtën shkelje.
5. Nëse i licencuari apo subjekti tjetër që ndërton dhe operon objekte të gazit natyror përfshirë edhe linjat direkte, është dënuar më parë për shkelje të legjislacionit të sektorit të gazit natyror, dhe/ose është dënuar më parë për të njëjtën kundërvajtje administrative, gjoba përfundimtare e parashikuar për llojin e kundërvajtjes, do të rritet në masën 10% të vlerës së gjobës.

Neni 9
Ankimimi i vendimit për vendosjen e gjobës

1. Në rast ankimi administrativ nga subjekti të vendimit të gjobës së vendosur nga ISHTI-ja, çështja trajtohet nga “Komisioni i Ankimimit” i cili ngrihet dhe funksionon sipas urdhrit përkatës të ministrit, referuar përcaktimit të pikave 5 dhe 6, të VKM-së nr. 410, datë 13.5.2015, “Për krijimin, organizimin dhe funksionimin e Inspektoratit Shtetëror Teknik dhe Industrial”.
2. Nëse në trajtimin e ankimit për një çështje një anëtar ka lidhje familjare me parashtruesin e ankimit në të cilën vendoset për ndryshim apo shfuqizim të propozimit për gjobën e dhënë ose për revokim të licencës apo të lejes për ndërtimin dhe operimin e objekteve të gazit natyror përfshirë edhe linjat direkte, anëtari shpall konfliktin e interesit dhe abstenon në votim. Kur votat janë të barabarta, vota e kryeinspektorit është përcaktuese.
3. Mbledhje e “Komisionit të Ankimit” mbahet brenda afatit 30-ditor (tridhjetëditor) nga paraqitja e ankimit.
4. Në çdo fazë të një procedimi për vendosje gjobe, ISHTI-ja mund të kryejë seanca dëgjimore me të licencuarin dhe subjektin që ka kërkuar kryerjen e hetimit apo ISHTI-ja mund të kërkojë dokumente të tjera të nevojshme për qëllime të procedurës së nisur.
5. Kundër vendimit të “Komisionit të Ankimit”  për vendosje të gjobës, i licencuari apo subjekti tjetër, që ndërton dhe operon objekte të gazit natyror, përfshirë edhe linjat direkte, mund të bëjë ankim në përputhje me ligjin nr. 44/2015, datë 30.4.2015 “Kodi i Procedurave Administrative i Republikës së Shqipërisë”.  

Neni 10
Amendimi i rregullores

Këto rregulla janë objekt rishikimi dhe ndryshimi me vendim të ministrit, në përputhje me evoluimin e kuadrit ligjor përkatës, si dhe zhvillimet në sektorin e gazit në Shqipëri. 

[bookmark: _GoBack]Neni 11
Dispozita të fundit

Për zbatimin e këtij urdhri ngarkohen Inspektorati Shtetëror Teknik dhe Industrial, si dhe Drejtoria e Programeve të Zhvillimit në Fushën e Hidrokarbureve.
Ky urdhër hyn në fuqi menjëherë dhe botohet në Fletoren Zyrtare.

MINISTËR I INFRASTRUKTURËS 
DHE ENERGJISË
Belinda Balluku

